b'\n_START_ARTICLE_\nViron lippu\n_START_PARAGRAPH_\nViron lippu (viroksi Eesti lipp tai sinimustvalge eli sinimustavalkoinen) on Viron tunnus vaakunan ja kansallislaulun ohella. Se koostuu kolmesta vaakasuorasta palkista, joiden v\xc3\xa4rit ovat ylh\xc3\xa4\xc3\xa4lt\xc3\xa4 alasp\xc3\xa4in sininen, musta ja valkoinen ja sen suhteet ovat 7:11. Lipun sininen v\xc3\xa4ri kuvaa taivasta tai uskollisuutta ja lojaaliutta. Musta kuvaa menneisyyden synkki\xc3\xa4 k\xc3\xa4rsimyksi\xc3\xa4 tai maata. Valkoinen kuvaa lunta tai toivoa.\n_START_SECTION_\nHistoria\n_START_PARAGRAPH_\nJoukko tarttolaisia opiskelijoita yritti vuonna 1881 perustaa Vironia-nimisen opiskelijaj\xc3\xa4rjest\xc3\xb6n, jonka v\xc3\xa4reiksi oli valittu valkoinen, musta ja sininen. Perustaminen ei onnistunut. Kolme vuotta my\xc3\xb6hemmin lipun otti ensimm\xc3\xa4isen\xc3\xa4 k\xc3\xa4ytt\xc3\xb6\xc3\xb6n Eesti \xc3\x9cli\xc3\xb5pilaste Selts (Viron ylioppilasseura). Se vihittiin 4. kes\xc3\xa4kuuta 1884 Otep\xc3\xa4\xc3\xa4n pappilassa. _NEWLINE_Lipusta tuli nopeasti Viron kansallismielisyyden ja kansallisen vapauden symboli. Sini-musta-valkeaa lippua k\xc3\xa4ytettiin yleisesti virolaisten kansallislippuna vuoden 1905 vallankumouksen aikana ja vallankumousta seuranneina vuosina. Viron ep\xc3\xa4viralliseksi kansallislipuksi se tuli Viron itsen\xc3\xa4isyysjulistuksen my\xc3\xb6t\xc3\xa4 24. helmikuuta 1918 ja vahvistettiin Viron tasavallan valtiolipuksi yhdeks\xc3\xa4n kuukautta itsen\xc3\xa4istymisen j\xc3\xa4lkeen 21. marraskuuta 1918. Ensimm\xc3\xa4isen kerran lippu nostettiin kansallisena symbolina Pikk Hermannin torniin 12. joulukuuta 1918. Laki valtiolipusta annettiin 27. hein\xc3\xa4kuuta 1922. Lipun t\xc3\xa4ytt\xc3\xa4ess\xc3\xa4 50 vuotta vuonna 1934 j\xc3\xa4rjestettiin valtakunnallisia juhlia lipun kunniaksi.\n_START_SECTION_\nNeuvostoliiton miehitys\n_START_PARAGRAPH_\nNeuvostoliitto kielsi lipun k\xc3\xa4yt\xc3\xb6n miehitetty\xc3\xa4\xc3\xa4n Viron kes\xc3\xa4kuussa 1940. Viron ollessa viel\xc3\xa4 itsen\xc3\xa4inen 21. kes\xc3\xa4kuuta 1940 lippu otettiin alas sen symbolisimmasta paikasta, Pikk Hermannin tornista. Seuraavana p\xc3\xa4iv\xc3\xa4n\xc3\xa4, 22. kes\xc3\xa4kuuta, se nostettiin punalipun my\xc3\xb6t\xc3\xa4 takaisin. Trikolori katosi lopullisesti 27. hein\xc3\xa4kuuta 1940, ja se korvattiin Viron sosialistisen neuvostotasavallan lipulla.\n_START_SECTION_\nSaksan miehitys\n_START_PARAGRAPH_\nSaksan miehityksen aikana 1941\xe2\x80\x931944 lippu hyv\xc3\xa4ksyttiin virolaisten kansallislipuksi, mutta ei Viron kansallislipuksi saati valtiolipuksi, koska Saksa ei hyv\xc3\xa4ksynyt Viron itsen\xc3\xa4isyytt\xc3\xa4, niin kuin ei ollut hyv\xc3\xa4ksynyt ensimm\xc3\xa4isen maailmansodankaan aikana. Lipun k\xc3\xa4ytt\xc3\xb6 yksityisten kansalaisten osalta oli kuitenkin k\xc3\xa4yt\xc3\xa4nn\xc3\xb6ss\xc3\xa4 vapaata. Saksan joukkojen vet\xc3\xa4ydytty\xc3\xa4 Tallinnasta Viron lippu liehui 21. syyskuuta 1944 vuorokauden ajan Pikk Hermannin tornissa ennen Neuvostoliiton joukkojen saapumista.\n_START_SECTION_\nToinen Neuvostoliiton miehitys\n_START_PARAGRAPH_\nToisen neuvostomiehityksen my\xc3\xb6t\xc3\xa4 syyskuussa 1944 kansallislipun ja sen v\xc3\xa4rien k\xc3\xa4ytt\xc3\xb6 kiellettiin j\xc3\xa4lleen ankaran rangaistuksen uhalla. Neuvostomiehityksen vuosikymmenin\xc3\xa4 Viron sosialistisen neuvostotasavallan valtiolippuna oli muiden neuvostotasavaltojen tapaan Neuvostoliiton lipusta johdettu punalippu. Ensimm\xc3\xa4inen versio oli k\xc3\xa4yt\xc3\xb6ss\xc3\xa4 vuosina 1940-1941 ja 1944-1953. Toinen versio vuosina 1953-1990. Neuvostovallan alkaessa murentua 1980-luvun lopulla kansallislippua alettiin k\xc3\xa4ytt\xc3\xa4\xc3\xa4 vuoden 1987 lokakuusta alkaen enenev\xc3\xa4sti my\xc3\xb6s julkisesti. Aluksi lipun k\xc3\xa4ytt\xc3\xb6 yritettiin neuvostoviranomaisten taholta est\xc3\xa4\xc3\xa4, mutta heikentynyt hallinto ei siihen en\xc3\xa4\xc3\xa4 kyennyt. Vuoden 1988 kev\xc3\xa4\xc3\xa4st\xc3\xa4 alkaen kansallislippua k\xc3\xa4ytettiin j\xc3\xa4lleen avoimesti ja vapaasti. Lokakuun 20. p\xc3\xa4iv\xc3\xa4n\xc3\xa4 1988 Viron sosialistisen neuvostotasavallan korkein neuvosto vahvisti sini-musta-valkean lipun Viron kansallislipuksi ja itsen\xc3\xa4isyysp\xc3\xa4iv\xc3\xa4n\xc3\xa4 24. helmikuuta 1989 se nostettiin Pikk Hermannin torniin, korvaamaan tornissa neuvostomiehityksen vuosina liehuneen punalipun. Toukokuun 8. p\xc3\xa4iv\xc3\xa4n\xc3\xa4 1990 Viron sosialistisen neuovostotasavallan korkein neuvosto vahvisti Viron kansallisv\xc3\xa4reiksi sinisen, mustan ja valkoisen. Kaksi kuukautta my\xc3\xb6hemmin, elokuun 7. p\xc3\xa4iv\xc3\xa4n\xc3\xa4 1990 Viron tasavallan korkein neuvosto vahvisti kansallislipun lopulta my\xc3\xb6s Viron valtiolipuksi. Kaksi vuotta my\xc3\xb6hemmin, 7. hein\xc3\xa4kuuta 1992, riigikogu vahvisti lipun v\xc3\xa4rit ja mittasuhteet. T\xc3\xa4ll\xc3\xa4 hetkell\xc3\xa4 voimassa olevat s\xc3\xa4\xc3\xa4d\xc3\xb6kset Viron lipusta sis\xc3\xa4ltyv\xc3\xa4t 5. huhtikuuta 2005 vahvistettuun lakiin Viron lipusta (Eesti lipu seadus).\n_START_SECTION_\nEnsimm\xc3\xa4inen lippu\n_START_PARAGRAPH_\nEnsimm\xc3\xa4inen lippu ommeltiin vuonna 1884 P\xc3\xb5ltsamaalla kolmesta silkkikangaspalasta. Se on nyky\xc3\xa4\xc3\xa4n Viron t\xc3\xa4rkeimpi\xc3\xa4 kansallisaarteita ja sit\xc3\xa4 s\xc3\xa4ilytet\xc3\xa4\xc3\xa4n Viron kansallismuseossa. Neuvostoliiton miehitetty\xc3\xa4 Baltian maat vuonna 1940, lippua piiloteltiin siirt\xc3\xa4m\xc3\xa4ll\xc3\xa4 sit\xc3\xa4 k\xc3\xa4tk\xc3\xb6paikasta toiseen. Vuonna 1943 saksalaismiehityksen aikana lippu piilotettiin Tarton seudulla rakenteilla olleen maalaistalon piipun perustuksiin. K\xc3\xa4tk\xc3\xb6paikka oli vain muutaman henkil\xc3\xb6n tiedossa. Talo s\xc3\xa4\xc3\xa4styi sodan tuhoilta. Neuvostovallan palattua sodan j\xc3\xa4lkeen maalaistalon omistajaperhe h\xc3\xa4\xc3\xa4dettiin ja sinne muutti kolhoosilaisia. Viron itsen\xc3\xa4istytty\xc3\xa4 k\xc3\xa4tk\xc3\xb6paikka paljastettiin ja lippu kaivettiin taas esiin piilostaan.'